ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΣΥΣΤΗΜΑ ΟΝΟΜΑΤΩΝ ΤΟΜΕΑ ΤΟΥ ΔΙΑΔΙΚΤΥΟΥ (INTERNET) - ΔΗΜΙΟΥΡΓΙΑ ΤΟΥ ΤΟΜΕΑ ΑΝΩΤΑΤΟΥ ΕΠΙΠΕΔΟΥ .EU -

1. Εισαγωγη

Για πολύ καιρό η Επιτροπή ήταν αποδέκτης αιτημάτων και πρωτοβουλιών που υποστήριζαν τη δημιουργία ενός ευρωπαϊκού τομέα ανωτάτου επιπέδου στο Διαδίκτυο (Internet). Η εν λόγω ένδειξη της ευρωπαϊκής ταυτότητας των παρόχων υπηρεσιών και πληροφοριών στο Διαδίκτυο θεωρείται ότι αποτελεί αξιόλογη ώθηση για το ηλεκτρονικό εμπόριο και την μετάβαση της Ευρώπης στην κοινωνία των πληροφοριών.

Στο Ευρωπαϊκό Συμβούλιο της Λισαβόνας τονίστηκε η ανάγκη οι επιχειρήσεις και οι πολίτες να έχουν πρόσβαση σε μια οικονομικώς προσιτή επικοινωνιακή υποδομή παγκοσμίου επιπέδου και σε ευρύ φάσμα υπηρεσιών. Η δημιουργία του τομέα ονομάτων ανωτάτου επιπέδου .EU, ο οποίος προορίζεται να καλύψει τις ανάγκες του ηλεκτρονικού εμπορίου, της εκπαίδευσης, των δημοσίων υπηρεσιών, των βιβλιοθηκών, των επιστημονικών και πολιτιστικών ιδρυμάτων και να είναι προς όφελος του τελικού χρήστη θα συμπληρώσει άλλες ευρωπαϊκές πολιτικές στο εν λόγω πεδίο.

Ο τομέας ονομάτων .EU αποτελεί μέρος της πρόσφατης πρωτοβουλίας της Επιτροπής eEurope (ηλεκτρονική Ευρώπη).

Τον Φεβρουάριο του 2000 η Επιτροπή εγκαινίασε δημόσιο διάλογο βάσει ενός εγγράφου, το οποίο περιέγραφε τις δυνατότητες και έθετε ορισμένες ερωτήσεις σχετικά με το εάν και πώς θα δημιουργηθεί ο προτεινόμενος τομέας ανωτάτου επιπέδου .EU.

Συνεπώς, σκοπός της παρούσας ανακοίνωσης είναι να πληροφορήσει το Ευρωπαϊκό Κοινοβούλιο και το Συμβούλιο σχετικά :

* με τα κυριότερα αποτελέσματα του δημόσιου διαλόγου

* τα συμπεράσματα στα οποία κατέληξε η Επιτροπή και

* τα επόμενα βήματα που προβλέπονται για την υλοποίηση της πρότασης.

Ζητείται επίσης από το Συμβούλιο και το Ευρωπαϊκό Κοινοβούλιο να εγκρίνουν τις εν λόγω δράσεις και να υποστηρίξουν τα βήματα που πρέπει να γίνουν προκειμένου να πραγματοποιηθεί η λειτουργική ενσωμάτωση του ονόματος τομέα .EU στο παγκόσμιο σύστημα ονομάτων τομέα.

2. Αποτελεσματα του δημοσιου διαλογου για τη δημιουργια του .EU

Η Επιτροπή έλαβε πάνω από 90 απαντήσεις στο δημόσιο διάλογο. Στην συντριπτική τους πλειοψηφία υποστηρίζουν σθεναρά την πρωτοβουλία για τη δημιουργία του τομέα ανωτάτου επιπέδου .EU. Ταυτόχρονα υποβλήθηκαν πολλές λεπτομερείς ερωτήσεις και τέθηκαν θέματα πολιτικής, παράλληλα με προτάσεις για ευρύ φάσμα λύσεων. Η Επιτροπή εξέτασε προσεκτικά τις εν λόγω διεξοδικές απαντήσεις και θα εξακολουθήσει να εξετάζει από κοινού με εκπροσώπους των επιχειρήσεων του κλάδου και των χρηστών τους τρόπους και τα μέσα εφαρμογής ενός υποδειγματικού συστήματος που θα πληροί τους στόχους του προτεινόμενου μητρώου και θα ικανοποιεί όλες τις ανησυχίες που εκφράστηκαν. Η Επιτροπή σημειώνει ότι ορισμένα από τα εν λόγω θέματα προκύπτουν ούτως ή άλλως στο πλαίσιο της κοινωνίας των πληροφοριών και του ηλεκτρονικού εμπορίου και ότι ήδη έχουν αντιμετωπισθεί με τον κατάλληλο τρόπο.

Οι απαντήσεις στο δημόσιο διάλογο θίγουν τα ακόλουθα κύρια θέματα πολιτικής:

(1) Προστιθέμενη αξία της πρότασης για δημιουργία του .EU

(2) Σύσταση οργανισμού μητρώου

(3) Ρόλος της Ευρωπαϊκής Ένωσης

(4) Κύριες πολιτικές μητρώου

(5) Δικαιοδοσία

(6) Σχέσεις με τα εθνικά μητρώα ccTLD (κωδικός χώρας του τομέα ανωτάτου επιπέδου) στα κράτη μέλη

(7) Εδαφικό πεδίο εκμετάλλευσης και σχέσεις με τρίτες χώρες

Εν συντομία, στις απαντήσεις καταδεικνύεται η σθεναρή υποστήριξη της ιδέας, ενώ παράλληλα υποβάλλεται ευρύ φάσμα ερωτήσεων και παρατηρήσεων σχετικά με τις λεπτομέρειες εφαρμογής της. Το παράρτημα 1 της ανακοίνωσης παρουσιάζει τα κύρια χαρακτηριστικά των απαντήσεων που ελήφθησαν. Οι απαντήσεις μπορούν να μελετηθούν λεπτομερέστερα στον Παγκόσμιο Ιστό. [1]

[1] . Βλέπε: http://www.ispo.cec.be/eif/InternetPoliciesSite/DotEU/responses.html.

2.1 Προστιθέμενη αξία του .EU σε σχέση με τις υφιστάμενες πολιτικές καταχώρισης

Η Επιτροπή θεωρεί ότι η δημιουργία του τομέα .EU θα αποτελέσει αποφασιστικό στοιχείο για την επιτάχυνση της ηλεκτρονικής οικονομίας και του ηλεκτρονικού εμπορίου στην Ευρώπη, τη στιγμή κατά την οποία το ενιαίο νόμισμα σύντομα θα αποτελεί πραγματικότητα. Στον υφιστάμενο τομέα ανωτάτου επιπέδου γενικού χαρακτήρα .COM παρατηρείται ήδη συμφόρηση. Συνεπώς, ο τομέας .EU θα επεκτείνει το εύρος του συστήματος ονόματος τομέα και ταυτόχρονα θα ενισχύσει τη διασύνδεση και τη διαλειτουργικότητα των ευρωπαϊκών εταιρειών, οργανισμών και ατόμων. Θα αποτελέσει ιδιαίτερο ευρωπαϊκό μέσο αναγνώρισης σε παγκόσμια κλίμακα για τους χρήστες που επιθυμούν να δραστηριοποιηθούν στην ενιαία αγορά. Θα αποφευχθεί, επίσης, η ανάγκη καταχώρισης σε διάφορα κράτη μέλη. Εμμέσως, θα αυξήσει, επίσης, την εμπιστοσύνη των Ευρωπαίων καταναλωτών στη χρήση του Διαδικτύου, δεδομένου ότι θα ισχύσει το ευρωπαϊκό δίκαιο και οι κανόνες για την προστασία των δεδομένων και των καταναλωτών.

Πέραν τούτου, σε πολλά σχόλια που έχουν παραληφθεί υποστηρίχθηκε ότι ο τομέας ονομάτων .EU πρέπει να προσφέρει χαρακτηριστικά που να δικαιολογούν την εν λόγω πρωτοβουλία ως σαφώς διακριτής, αφενός από τους τομείς ανωτάτου επιπέδου γενικού χαρακτήρα και αφετέρου από τον κωδικό χώρας του τομέα ανωτάτου επιπέδου. Η πιο συχνή πρόταση είναι να πιστοποιηθεί ότι ο φορέας εκμετάλλευσης του ονόματος τομέα .EU όντως υφίσταται ως νόμιμη οντότητα (π.χ. αναφορά στον αριθμό ΦΠΑ ή άλλη επίσημη πηγή) και να διατηρηθεί η πρόσβαση στα "Whois" (προσωπικά στοιχεία) του φορέα εκμετάλλευσης. Οι ενδιαφερόμενοι φορείς για θέματα διανοητικής ιδιοκτησίας και εμπορικού σήματος δίνουν επίσης έμφαση στο σημείο αυτό ως αναγκαίο για την προστασία των δικαιωμάτων τους. Σε άλλες απαντήσεις προτείνεται η δημιουργία τομέων που θα περιορίζονται σε έναν επιχειρηματικό κλάδο ή στα "αναγνωρισμένα" μέλη ενός επαγγελματικού κλάδου.

Εντούτοις, πρέπει να ληφθεί υπόψη ότι η καταχώριση ενός ονόματος τομέα είναι μια αυτόματη διαδικασία μέσω ηλεκτρονικού υπολογιστή, η οποία σε ένα μητρώο με μέτρια επιτυχία μπορεί να περιλαμβάνει την επεξεργασία χιλιάδων εφαρμογών κάθε μέρα. Συνεπώς, θα πρέπει να εφαρμοστούν στην πράξη πολιτικές οι οποίες ευνοούν διακριτά χαρακτηριστικά για το μελλοντικό TLD (τομέα ανωτάτου επιπέδου) με προσιτό κόστος.

2.2 Σύσταση του οργανισμού μητρώου

Στη συντριπτική πλειονότητα των απαντήσεων επικροτείται η πρόταση να αναλάβει τη διαχείριση του οργανισμού μητρώου ένας μη κερδοσκοπικός οργανισμός που θα εργάζεται προς το δημόσιο συμφέρον. Τα ενδεχόμενα καθήκοντα χάραξης πολιτικής του μητρώου εξετάστηκαν ξεχωριστά από το καθήκον διαχείρισης της βάσης δεδομένων του μητρώου. Αρκετοί εξέφρασαν τη γνώμη να υπάρξει η δυνατότητα ενός καθαρά λειτουργικού και τεχνικού μητρώου, οι δε πτυχές πολιτικής να αποφασίζονται από χωριστή οντότητα.

Τα καθήκοντα των υπευθύνων τήρησης μητρώου, οι οποίοι είναι υπηρεσίες που αναλαμβάνουν έρευνες και καταχωρίσεις ονομάτων εξ ονόματος των φορέων εκμετάλλευσης και άλλων ενδιαφερομένων μερών, πρέπει να ασκούνται από πολλούς οργανισμούς που έχουν εμπορικές δραστηριότητες σε όλα τα μέρη της Ευρωπαϊκής Ένωσης, σε ανταγωνιστική βάση. Μένει να καθοριστεί ο αριθμός και οι κανόνες διαπίστευσης και λειτουργίας τέτοιου είδους υπηρεσιών.

Ένα ευρύ φάσμα ενδιαφερομένων συμμετεχόντων από τον ιδιωτικό και δημόσιο τομέα συνεργάζονται ήδη με σκοπό τη δημιουργία του κατάλληλου οργανισμού μητρώου. Σε αυτούς συμπεριλαμβάνονται εκπρόσωποι των παρόχων υπηρεσιών στο Διαδίκτυο, υφιστάμενα μητρώα και υπεύθυνοι τήρησης μητρώου, φορείς εκμετάλλευσης τηλεπικοινωνιών, οργανισμοί τυποποίησης και ενώσεις επιχειρήσεων του κλάδου και χρηστών, συμπεριλαμβανομένων φορέων που εκπροσωπούν συμφέροντα διανοητικής ιδιοκτησίας. Η Επιτροπή διευκολύνει και συμμετέχει ενεργά στην εν λόγω διαδικασία, προκειμένου να συμβάλει στον προσδιορισμό των καταλληλότερων δομών και, συνεπώς, του πλαισίου μέτρων που πρέπει να ληφθούν από τα ευρωπαϊκά όργανα.

2.3 Ο ρόλος της Ευρωπαϊκής Ένωσης

Η Επιτροπή προβλέπει ότι ο τομέας .EU θα αναπτυχθεί σε σύστημα ονομάτων τομέα με τον ίδιο τρόπο που αναπτύχθηκαν οι υφιστάμενοι κωδικοί χώρας των τομέων ανωτάτου επιπέδου. Τον Μάϊο του 1999, η Επιτροπή ζήτησε από τον Φορέα Συντήρησης του Διεθνούς Οργανισμού Τυποποίησης (ISO) να επιτρέψει την επέκταση του ήδη χρησιμοποιούμενου στοιχείου κωδικού EU σε εφαρμογές του Διαδικτύου. Έλαβε θετική απάντηση, γεγονός που επιτρέπει να χρησιμοποιηθεί το στοιχείο κωδικού EU ως αναγνωριστικό ταυτότητας του κωδικού χώρας του τομέα ανωτάτου επιπέδου (ccTLD), σύμφωνα με την συνήθη πρακτική που ακολουθείται κατά την εφαρμογή του καταλόγου των χρησιμοποιούμενων στοιχείων κωδικού του Διεθνούς Οργανισμού Τυποποίησης.

Εν τω μεταξύ, η συμβουλευτική επιτροπή κυβερνήσεων του ICANN (Σώμα του Διαδικτύου για την εκχώρηση ονομάτων και αριθμών) συμφώνησε επί των κατευθυντήριων αρχών που θα διέπουν τις σχέσεις μεταξύ κυβερνήσεων και δημοσίων αρχών, των μητρώων ccTLD και του ICANN, ενώ ανώτατη αρχή για την άσκηση δημόσιας πολιτικής όσον αφορά το εθνικό μητρώο ccTLD παραμένει η οικεία κυβέρνηση ή δημόσια αρχή. Συνεπώς, όσον αφορά τον τομέα .EU, την ευθύνη άσκησης δημόσιας πολιτικής φέρει η Ευρωπαϊκή Ένωση. Οι αρχές λειτουργίας της συμβουλευτικής επιτροπής των κυβερνήσεων ορίζουν επίσης ότι "η διαχείριση του κωδικού χώρας των τομέων ανωτάτου επιπέδου διεξάγεται από το μητρώο εν είδει καταπιστεύματος, προς όφελος του δημοσίου συμφέροντος των χρηστών του Διαδικτύου, εξ ονόματος των οικείων δημοσίων αρχών, συμπεριλαμβανομένων των κυβερνήσεων, οι οποίες έχουν εν τέλει την εξουσία άσκησης δημόσιας πολιτικής επί των εθνικών τους τομέων ανωτάτου επιπέδου, σύμφωνα με τη συνδετικότητα του Διαδικτύου σε παγκόσμιο επίπεδο".

Σε σημαντικό αριθμό απαντήσεων υποστηρίχθηκε και μάλιστα έγινε δεκτή με ικανοποίηση η συμμετοχή της ΕΕ με τον συγκεκριμένο τρόπο, γεγονός που αποτελεί εγγύηση ότι η λειτουργία του μητρώου θα συμμορφούται με την νομοθεσία και την πολιτική της ΕΕ. Εντούτοις, μερικοί εκ των συμμετεχόντων στο δημόσιο διάλογο δεν συμμερίζονται την εν λόγω άποψη για τον μελλοντικό ρόλο της ΕΕ και βλέπουν μάλλον τον .EU ως έναν τομέα ανωτάτου επιπέδου γενικού χαρακτήρα, παρόμοιο με τον .COM και άλλους. Μολαταύτα η Επιτροπή υποστηρίζει την δυνατότητα να διασφαλισθεί η δημιουργία περαιτέρω προστιθέμενης αξίας μέσω της άσκησης ευρωπαϊκής εποπτείας επί του νέου τομέα.

Ως εκ τούτου, η Επιτροπή προβλέπει να συμμετάσχει εξ ονόματος της Ευρωπαϊκής Ένωσης στη συνολική διαδικασία διαμόρφωσης πολιτικής για τον τομέα .EU. Θα διευκολύνει την δημιουργία κατάλληλης δομής σε συνεργασία με τους εκπροσώπους των σχετικών ενδιαφερομένων από πλευράς προμηθευτών και χρηστών των υπηρεσιών του Διαδικτύου, προκειμένου να καθοριστούν οι γενικές κατευθυντήριες γραμμές πολιτικής.

Ο οργανισμός που θα επιφορτισθεί με το καθήκον της καταχώρισης των ονομάτων τομέα στον .EU (το "μητρώο") θα είναι ανεξάρτητος από την δομή διαμόρφωσης πολιτικής. Η Επιτροπή προτίθεται να ορίσει το μητρώο είτε κατόπιν συναινετικής πρότασης των Ευρωπαίων χρηστών του Διαδικτύου, είτε εν ανάγκη μετά από αξιολόγηση των αποτελεσμάτων δημόσιας πρόσκλησης εκδήλωσης ενδιαφέροντος. Προβλέπεται ότι ο οργανισμός μητρώου θα είναι μη κερδοσκοπικός φορέας .

Όπως δηλώνεται και στο έγγραφο του δημοσίου διαλόγου, ο κωδικός EU θα ανατεθεί στο μητρώο μέσω σύμβασης περιορισμένου χρόνου, με δυνατότητα ανανέωσης. Η Ευρωπαϊκή Ένωση θα διατηρήσει όλα τα δικαιώματα επί του κωδικού "EU", καθώς και άλλες διασφαλίσεις, συμπεριλαμβανομένων των δικαιωμάτων που θα προβλεφθούν για τη βάση δεδομένων του μητρώου, σύμφωνα με τις υφιστάμενες πολιτικές του ICANN και της GAC [2] για τις σχέσεις μεταξύ των δημοσίων αρχών και των υφισταμένων εθνικών μητρώων (ccTLD). [3] Η σύμβαση με το μητρώο θα απαλλάσσει την Ευρωπαϊκή Ένωση από οιαδήποτε νομική ή εμπορική ευθύνη για τη διαχείριση του μητρώου.

[2] Internet Corporation for Assigned Names and Numbers (ICANN) - Σώμα του Διαδικτύου για την εκχώρηση ονομάτων και αριθμών.

[3] Σχετικά με τις ισχύουσες αρχές για την ανάθεση και τη διαχείριση των εθνικών τομέων ανωτάτου επιπέδου βλέπε: http://www.noie.gov.au/projects/international/DNS/gac/index.htm.

Πρόσφατες εμπειρίες έχουν καταδείξει ότι η διαχείριση του συστήματος ονομάτων τομέα του Διαδικτύου ( Internet DNS ) και ειδικότερα η λειτουργία των μητρώων ονομάτων τομέα μπορούν να δημιουργήσουν προβλήματα τα οποία εμπίπτουν στην κοινοτική νομοθεσία. Πρόκειται ιδίως για θέματα ανταγωνισμού, διανοητικής ιδιοκτησίας και προστασίας των δεδομένων, μεταξύ των διαφόρων άλλων τομέων που καλύπτει η κοινοτική νομοθεσία και πολιτική.

2.4 Κύριες πολιτικές μητρώου

Οι απαντήσεις στο δημόσιο διάλογο αντικατοπτρίζουν ευρύ φάσμα απόψεων σχετικά με τη μορφή των ονομάτων τομέα .EU (τομείς δευτέρου επιπέδου - SLD). Οι περισσότεροι εξ όσων απάντησαν υποθέτουν ότι θα χρειασθεί ένα σύστημα υποτομέων, αλλά οι απόψεις διίστανται μεταξύ αυτών που υποστηρίζουν τη δημιουργία λίγων υποτομέων και αυτών που θα προτιμούσαν πολλούς τομείς για να καταστεί δυνατή η διαφοροποίηση μεταξύ όμοιων ονομάτων διαφορετικών επιχειρηματικών κλάδων.

Είναι επίσης αναγκαία μια πολιτική για τα ονόματα τα οποία δεν μπορούν να χρησιμοποιηθούν παρά μόνο από εκείνους που μπορούν να αποδείξουν ότι έχουν το δικαίωμα να τα χρησιμοποιούν. Ο εν λόγω κατάλογος θα μπορούσε να περιλαμβάνει ορισμένα εμπορικά σήματα και διάσημα ονόματα, τα οποία προσδιορίζονται στο πλαίσιο ενός σχεδίου που αυτή τη στιγμή μελετάται από την ΠΟΔΙ (Παγκόσμια Οργάνωση Διανοητικής Ιδιοκτησίας) και το Γραφείο εναρμόνισης της ενιαίας αγοράς της ΕΕ. Σε άλλες προτάσεις υποδεικνύεται να περιοριστεί η χρήση των διακριτικών γεωγραφικής προέλευσης και των τοπωνυμίων (περιφερειών, πόλεων και χωριών) μόνο από τις αντίστοιχες τοπικές και περιφερειακές κοινότητες.

Η Επιτροπή θα συνεχίσει να εξετάζει τα σημεία αυτά, καθώς και τα συναφή θέματα σε επόμενες προπαρασκευαστικές συνεδριάσεις με τους φορείς του κλάδου.

Επιπροσθέτως, η ανακοίνωση για την οργάνωση και τη διαχείριση του Διαδικτύου [4] καταλήγει, μεταξύ άλλων, ότι η Επιτροπή προτίθεται να υποβάλει πρόταση για κώδικα δεοντολογίας ή άλλο ενδεδειγμένο μέσο που θα περιορίσει την έκταση των σημερινών καταχρήσεων όσον αφορά την κερδοσκοπική και καταχρηστική καταχώριση των ονομάτων τομέα.

[4] COM(2000) 202, 11 Απριλίου 2000.

Η Επιτροπή εγκαινίασε και θα εξακολουθήσει να διεξάγει τις αναγκαίες διαβουλεύσεις με όλα τα ενδιαφερόμενα μέρη με σκοπό την έγκριση του κώδικα δεοντολογίας, ούτως ώστε αυτός να μπορεί να εφαρμοστεί από τον νέο οργανισμό μητρώου και από άλλα μητρώα TLD που λειτουργούν στην Ευρωπαϊκή Ένωση.

2.5 Δικαιοδοσία

Ορισμένες απαντήσεις στον δημόσιο διάλογο έθεσαν το θέμα για το τι πρόκειται να συμβεί σε περίπτωση διαφορών μεταξύ του μητρώου, των υπευθύνων τήρησης μητρώου, των καταχωριζόμενων και άλλων τρίτων μερών, εάν αυτοί υπόκεινται στη δικαιοδοσία διαφορετικών κρατών μελών.

Η Επιτροπή σημειώνει ότι τα εν λόγω θέματα ρυθμίζονται γενικά από τις διατάξεις της σύμβασης των Βρυξελλών, ότι θα παρακολουθεί οιαδήποτε προβλήματα προκύψουν στην πράξη στο εν λόγω πεδίο και θα υποβάλει τις αναγκαίες προτάσεις εφόσον παραστεί ανάγκη.

Πρέπει επίσης να τονιστεί ότι όλες οι τωρινές καταχωρίσεις στους υφιστάμενους τομείς ανωτάτου επιπέδου γενικού χαρακτήρα, των οποίων ο αριθμός ολοένα και αυξάνει σε όλα τα κράτη μέλη, εκθέτουν τους καταχωριζόμενους σε εξωκοινοτική δικαιοδοσία. Συνεπώς, η Επιτροπή θεωρεί ότι η δημιουργία του νέου μητρώου θα μπορούσε να βελτιώσει εν προκειμένω την συνολική κατάσταση των νέων καταχωριζόμενων στον .EU .

2.6 Εθνικά μητρώα του τομέα ανωτάτου επιπέδου (ccTLD)

Τα αποτελέσματα του δημοσίου διαλόγου επιβεβαιώνουν την ανάγκη επίτευξης συμφωνίας για τους ρόλους του μητρώου του .EU και των μητρώων των ccTLD αντίστοιχα στα κράτη μέλη. Είναι επίσης σαφές ότι μια τέτοια συμφωνία είναι δυνατό να επιτευχθεί. Η ένωση των μητρώων των ccTLD, το CENTR [5], αποφάσισε να συμμετάσχει πλήρως στη διαδικασία δημιουργίας του μητρώου για τον σκοπό αυτό.

[5] Συμβούλιο των Ευρωπαϊκών Μητρώων TLD (CENTR).

Επετεύχθη επίσης συμφωνία σύμφωνα με την οποία τα εθνικά μητρώα, εφόσον το επιθυμούν, θα μπορούν να λειτουργήσουν ως υπεύθυνοι τήρησης μητρώου εντός του μητρώου .EU, αλλά δεν κρίνεται σκόπιμο να απολαύουν οιασδήποτε αποκλειστικής ή προνομιακής θέσης στον εν λόγω τομέα.

2.7 Εδαφικό πεδίο εκμετάλλευσης

Ο δημόσιος διάλογος τείνει να επιβεβαιώσει την άποψη της Επιτροπής ότι το εδαφικό πεδίο εκμετάλλευσης και η επιλεξιμότητα του μητρώου του .EU πρέπει να είναι ανοικτά σε οντότητες και άτομα εντός της Ευρωπαϊκής Ένωσης κατά τρόπο που να διασφαλίζεται η συμμόρφωση με τους κανόνες της συνθήκης ΕΚ.

Εντούτοις, υπάρχει σημαντική ζήτηση από εκπροσώπους και οντότητες άλλων ευρωπαϊκών χωρών για πρόσβαση στο νέο μητρώο. Εδώ περιλαμβάνονται τα κράτη μέλη του ΕΟΧ και της ΕΖΕΣ, οι υποψήφιες για ένταξη χώρες και οι άλλες ευρωπαϊκές χώρες που συμμετέχουν στην CEPT [6].

[6] Ευρωπαϊκή Διάσκεψη των Ταχυδρομικών και Τηλεπικοινωνιακών Οργανισμών (CEPT).

Κατά την άποψη της Επιτροπής, η ενδεχόμενη επέκταση των κριτηρίων επιλεξιμότητας για το μητρώο πρέπει να μελετηθεί μετά την δημιουργία του μητρώου.

3. ΔΙΑΔΙΚΑΣΙΑ ΠΟΥ ΠΡΕΠΕΙ ΝΑ ΑΚΟΛΟΥΘΗΘΕΙ

3.1 Το ICANN (Internet Corporation for Assigned Names and Numbers -Σώμα του Διαδικτύου για την εκχώρηση ονομάτων και αριθμών) και το Υπουργείο Εμπορίου των ΗΠΑ

Βάσει της Λευκής Βίβλου που εκδόθηκε τον Ιούνιο του 1998, δημιουργήθηκε το ICANN, ένας μη κερδοσκοπικός ιδιωτικός οργανισμός, προκειμένου να αναλάβει βαθμιαία από την κυβέρνηση των ΗΠΑ και να εκτελέσει τις διοικητικές λειτουργίες του συστήματος ονοματοδότησης και διευθυνσιοδότησης στο Διαδίκτυο. Εν τω μεταξύ, στο πλαίσιο των συμφωνιών που επιτεύχθηκαν τον Οκτώβριο και τον Νοέμβριο του 1999, το Υπουργείο Εμπορίου των ΗΠΑ (Department of Commerce - DoC) διατήρησε σημαντικό βαθμό άμεσης δικαιοδοσίας επί του ICANN. Η Επιτροπή επέστησε την προσοχή του Συμβουλίου και του Ευρωπαϊκού Κοινοβουλίου επί των εν λόγω σημείων, στην ανακοίνωση για την οργάνωση και τη διαχείριση του Διαδικτύου που εγκρίθηκε στις 11 Απριλίου του 2000 [7].

[7] (COM(2000) 202).

Όσον αφορά το ιστορικό του θέματος, η Αρχή του Διαδικτύου για την εκχώρηση αριθμών, η ΙΑΝΑ (Internet Assigned Numbers Authority), διαχειριζόταν τον πυρήνα του συστήματος ονομάτων τομέα (DNS - Domain Name System) και τους εξυπηρετητές πυρήνα των ονομάτων τομέα. Η μεταβατική διαδικασία για τη δημιουργία του ICANN συμπεριλάμβανε μεταφορά μέρους των εν λόγω λειτουργιών μέσω σύμβασης που υπεγράφη μεταξύ του ICANN και της κυβέρνησης των Ηνωμένων Πολιτειών στις 9 Φεβρουαρίου του 2000. Εντούτοις, η εν λόγω σύμβαση δεν παραχωρεί ακόμη εξουσίες στο ICANN που να του επιτρέπουν να προβαίνει σε τροποποιήσεις, προσθήκες ή διαγραφές από το αρχείο πυρήνα ή σε συναφείς πληροφορίες που συνιστούν ανάθεση ή αλλαγή ανάθεσης τομέων ανωτάτου επιπέδου. Το Υπουργείο Εμπορίου των ΗΠΑ εκτελεί ακόμη τις εν λόγω λειτουργίες κατά τη διάρκεια της μεταβατικής περιόδου, η οποία ορίζεται ως "Σχέδιο DNS" στο μνημόνιο συμφωνίας που υπεγράφη μεταξύ του Υπουργείου Εμπορίου των ΗΠΑ και του ICANN, στις 25 Νοεμβρίου 1998.

3.2 Δράσεις που πρέπει να αναληφθούν

Η κυβέρνηση των Ηνωμένων Πολιτειών και ο οργανισμός ICANN γνωρίζουν ότι η Ευρωπαϊκή Ένωση προτίθεται να αναπτύξει τον διγράμματο κωδικό "EU" για τους σκοπούς της δημιουργίας τομέα ανωτάτου επιπέδου στο Διαδίκτυο και ότι η Επιτροπή είναι η αρμόδια δημόσια αρχή που τελικά είναι υπεύθυνη για τον προσδιορισμό των αρχών διαχείρισης και διοίκησής του. Ως εκ τούτου, η Επιτροπή έχει ζητήσει την τυπική εκπροσώπηση του ονόματος τομέα .EU και την ενσωμάτωσή του στο σύστημα ονομάτων τομέα.

Οι υπηρεσίες της Επιτροπής βρίσκονται σε επαφή με την κυβέρνηση των ΗΠΑ καθώς και με το διοικητικό συμβούλιο και το προσωπικό του ICANN και τους έχουν ενημερώσει για τα αποτελέσματα του δημοσίου διαλόγου και τα επόμενα βήματα που προβλέπονται από την παρούσα ανακοίνωση.

Εν τω μεταξύ, η Επιτροπή θα συνεχίσει το διάλογο με τους σχετικούς αρμόδιους φορείς του ιδιωτικού και δημόσιου τομέα και με τις ενώσεις χρηστών στην Ευρώπη, προκειμένου να διευκολύνει την κατάρτιση κατευθυντήριων γραμμών για την πολιτική καταχώρισης στον τομέα .EU, συμπεριλαμβανομένου κώδικα συμπεριφοράς ή άλλου κατάλληλου μέσου ικανού να περιορίσει την έκταση των καταχρήσεων, όσον αφορά την καταχώριση ονομάτων τομέα. Θα εξετάσει, επίσης, το θέμα του νομικού πλαισίου για τη λειτουργία του φορέα που είναι επιφορτισμένος με το μητρώο .EU.

Η Επιτροπή θα παρακολουθήσει την πολιτική καταχώρισης στον τομέα .EU και την διαχείριση του μητρώου εξ ονόματος της Ευρωπαϊκής Ένωσης και θα υποβάλει τακτικά εκθέσεις σχετικά με την άσκηση των εν λόγω λειτουργιών στο Συμβούλιο και το Ευρωπαϊκό Κοινοβούλιο.

4. Συμπερασματα και συνιστωμενη πορεια δρασησ

4.1 Συμπεράσματα

Υπό το φως των αποτελεσμάτων της διαδικασίας του δημοσίου διαλόγου, η Επιτροπή θεωρεί ότι το όνομα τομέα .EU θα αποτελέσει ένα ισχυρό προσόν για την ανάπτυξη του ηλεκτρονικού εμπορίου και της κοινωνίας των πληροφοριών στην Ευρώπη.

4.2 Πορεία δράσης

Το Συμβούλιο και το Ευρωπαϊκό Κοινοβούλιο καλούνται να λάβουν υπόψη τους τους προσανατολισμούς της Επιτροπής, όπως σκιαγραφούνται στην παρούσα ανακοίνωση, καθώς επίσης και το γεγονός ότι η Επιτροπή θα ζητήσει από τις αρμόδιες αρχές των ΗΠΑ και από τον ICANN να λάβουν τα αναγκαία μέτρα για την εκπροσώπηση του ονόματος τομέα .ΕU.

Επιπροσθέτως, η Επιτροπή :

(1) Θα συνεχίσει το δημόσιο διάλογο με τους ενδιαφερόμενους φορείς του ιδιωτικού και του δημόσιου τομέα και τις ενώσεις χρηστών στην Ευρώπη προκειμένου να καθορίσει κατάλληλη δομή για τη λειτουργία του μητρώου και την πολιτική καταχώρισης του ονόματος τομέα .EU. Υπό το φως του εν λόγω δημοσίου διαλόγου, η Επιτροπή θα καταρτίσει πρόταση για τον καθορισμό του νομικού πλαισίου λειτουργίας του συστήματος, όπου περιλαμβάνονται ο διορισμός της οντότητας που θα είναι επιφορτισμένη με τη διαχείριση του μητρώου .EU και οι κατευθυντήριες γραμμές για την ακολουθητέα πολιτική καταχώρισης η οποία θα περιέχει μέτρα για την αντιμετώπιση της κερδοσκοπικής και καταχρηστικής καταχώρισης ονομάτων. Τα συμπεράσματα αυτά θα αποτελέσουν αντικείμενο περαιτέρω ανακοίνωσης προς το Ευρωπαϊκό Κοινοβούλιο και το Συμβούλιο.

(2) Θα διασφαλίσει ότι οι ευθύνες των δημοσίων αρχών της ΕΕ έναντι της οικονομίας εν γένει, της ανάπτυξης της κοινωνίας των πληροφοριών στην Ευρώπη και του χαρακτήρα του ονόματος τομέα .EU ως δημόσιου πόρου συνδέονται αποτελεσματικά με την πολιτική της μη κερδοσκοπικής οντότητας που είναι επιφορτισμένη με τη λειτουργία του.

(3) Θα υποβάλει εκθέσεις και θα συνεχίσει το διάλογο με το Συμβούλιο και το Ευρωπαϊκό Κοινοβούλιο επί των αποτελεσμάτων των εν λόγω δράσεων και επαφών της με την κυβέρνηση των ΗΠΑ και το ICANN.

__________________

Παράρτημα 1: Περίληψη και αξιολόγηση των απαντήσεων στο δημόσιο διάλογο.

ΠΑΡΑΡΤΗΜΑ ΤΗΣ ΑΝΑΚΟΙΝΩΣΗΣ

Ανάλυση των απαντήσεων στο έγγραφο εργασίας της Επιτροπής - (COM(2000)153) - 2 Φεβρουαρίου 2000

1. εισαγωγη

Το έγγραφο εργασίας για τη δημιουργία του τομέα ανωτάτου επιπέδου .ΕU στο Διαδίκτυο δημοσιεύτηκε στις 2.2.2000 στις ιστοθέσεις της Επιτροπής http://www.ispo.cec.be και http://europa.eu.int. Πρόθεση της Επιτροπής ήταν να εγκαινιάσει τον δημόσιο διάλογο σχετικά με το ενδιαφέρον που παρουσιάζει ο τομέας ανωτάτου επιπέδου .EU και τους τρόπους και τα μέσα δημιουργίας του.

Προτάθηκαν έξι ερωτήσεις, με σκοπό τον προσανατολισμό των απαντήσεων, οι οποίες αφορούσαν :

(1) Την μορφή του οργανισμού μητρώου : το "μητρώο".

(2) Την διαδικασία απόφασης για τις πολιτικές καταχώρισης στο μητρώο .EU και τα κυριότερα κριτήρια για τις εν λόγω πολιτικές.

(3) Την επίλυση διαφορών και τις πολιτικές εμπορικών σημάτων.

(4) Την προστασία των ονομάτων και των επωνυμιών στο σύστημα ονομάτων τομέα (DNS).

(5) Την συμβολή του στην ανάπτυξη του ηλεκτρονικού εμπορίου στην Ευρώπη.

(6) Τις σχέσεις μεταξύ του προτεινόμενου μητρώου .EU και των εθνικών μητρώων ccTLD στα κράτη μέλη.

Ελήφθησαν 92 απαντήσεις έως την ημερομηνία λήξης του διαλόγου στις 17.3.2000. Σε αυτές συμπεριλαμβάνονται οι απαντήσεις έξι εθνικών διοικήσεων, 28 οργανισμών που αντιπροσωπεύουν τα συμφέροντα διαφόρων κλάδων (εξ αυτών 8 κλάδων που ενδιαφέρονται ειδικώς για θέματα σχετικά με τα εμπορικά σήματα και την πνευματική ιδιοκτησία), 28 επιχειρήσεων, εκ των οποίων 8 εταιρειών τηλεπικοινωνιών. Οι υπόλοιπες απαντήσεις ελήφθησαν από χρήστες, μηχανικούς, συμβούλους και άλλους που ενδιαφέρονται έντονα για τις εφαρμογές του Διαδικτύου, όπως και της καταχώρισης στο όνομα τομέα. Οι 76 από τις απαντήσεις προήλθαν από πηγές της Ευρωπαϊκής Ένωσης και οι υπόλοιπες από διεθνείς οργανισμούς, από άλλες αναγνωρίσιμες χώρες (CH, NO, JP) ή είχαν απροσδιόριστη προέλευση.

2. Σημεια συγκλισησ και αποκλισησ

Η συντριπτική πλειονότητα των απαντήσεων τάχθηκε υπέρ της δημιουργίας του τομέα .EU, περιείχαν όμως πολλές αμφιβολίες, ερωτήσεις, ορισμένες προϋποθέσεις και διισταμένες απόψεις που συζητούνται περαιτέρω στη συνέχεια. Η Επιτροπή σημειώνει την υποστήριξη που εκφράστηκε ιδίως από τις κυβερνήσεις ορισμένων κρατών μελών και από την ομάδα CENTR (Συμβούλιο των ευρωπαϊκών μητρώων TLD) που εκπροσωπεί τα εθνικά μητρώα των κωδικών χώρας των τομέων ανωτάτου επιπέδου, καθώς επίσης και από την EuroISPA και άλλους αρμόδιους εκπροσώπους των φορέων του Διαδικτύου.

Το δεύτερο σημείο επί του οποίου εκφράστηκε συναίνεση ήταν η θετική στάση για τη δημιουργία ενός μη κερδοσκοπικού οργανισμού για τη διαχείριση του συστήματος τομέα, σημειώθηκε όμως διαφορά απόψεων όσον αφορά τις συστάσεις σχετικά με τους φορείς που προτιμώνται να συμμετάσχουν σε αυτόν.

Τρίτον, οι περισσότεροι εκ των συμμετεχόντων συμφωνούν σε μεγάλο βαθμό με τις συνιστώμενες πολιτικές της ΠΟΔΙ σχετικά με τα εμπορικά σήματα και την επίλυση διαφορών.

Το θέμα στο οποίο παρουσιάστηκε η μεγαλύτερη απόκλιση απόψεων ήταν οι πολιτικές μητρώου, που εκτείνονται από την αρχή της εξυπηρέτησης κατά προτεραιότητα που εφαρμόζει ο τομέας .COM και άλλοι, έως την επιθυμία για δικαιότερες λύσεις και λύσεις που προσφέρουν προστιθέμενη αξία. Η συχνότερα εκφρασθείσα ανησυχία αφορούσε την αποφυγή του φαινομένου της κερδοσκοπικής καταχώρισης ονομάτων στο νέο σύστημα τομέα. Σημαντικός αριθμός συμμετεχόντων θα επιθυμούσε να δει τον τομέα .EU να αποκτά προστιθέμενη αξία μέσω της επικύρωσης των κατόχων ονόματος ή παρόμοιας διαδικασίας διασφάλισης εμπιστοσύνης.

3. Η αναγκη δημιουργιασ του .eu

Το 90% των απαντήσεων τάσσονται υπέρ της δημιουργίας του .EU και πολλές παροτρύνουν την Επιτροπή να κινηθεί ταχέως και να αποφύγει τους διαδικαστικούς περιορισμούς που συνδέθηκαν με την ιδιωτικοποίηση του .COM. Σχεδόν στις μισές απαντήσεις περιλαμβάνονται λεπτομερείς συμβουλές για την καθιέρωση του μητρώου και των συναφών πολιτικών. Πολλά ενδιαφερόμενα μέρη αναγνωρίζουν την ανάγκη ενός μητρώου TLD στην Ευρώπη, το οποίο θα προσδιόριζε την ευρωπαϊκή ταυτότητα και θα ευνοούσε τις διασυνοριακές δραστηριότητες, τόσο εμπορικές όσο και μη εμπορικές. Ο τομέας .EU θεωρείται από πολλούς ότι αποτελεί την καλύτερη λύση για τις σύγχρονες απαιτήσεις εν συγκρίσει με τον .COM, ο οποίος ήδη παρουσιάζει συμφόρηση, ή με άλλους υφιστάμενους τομείς ανωτάτου επιπέδου γενικού χαρακτήρα ή με την πολλαπλή καταχώριση σε ορισμένους εθνικούς κωδικούς χώρας των τομέων ανωτάτου επιπέδου.

Μεταξύ αυτών που διατηρούν επιφυλάξεις συμπεριλαμβάνεται μια μειοψηφία φορέων εμπορικών σημάτων και εταιρειών τηλεφωνίας. Τα επιχειρήματα που διατυπώθηκαν αφορούν την δυσκολία αποφυγής της κατάληψης του κυβερνοχώρου και την πιθανή πρόκληση σύγχυσης στις αγορές μεταξύ των υφισταμένων και μελλοντικών τομέων ανωτάτου επιπέδου γενικού χαρακτήρα και των κωδικών χώρας των τομέων ανωτάτου επιπέδου. Άλλοι υποστηρίζουν ότι ο .EU θα θεωρηθεί ούτως ή άλλως ένας τομέας παγκοσμίου επιπέδου σε άμεσο ανταγωνισμό με τον .COM και άλλους, καθώς και ότι το έγγραφο εργασίας της Επιτροπής δεν εξηγεί επαρκώς την προστιθέμενη αξία του τομέα .EU εν συγκρίσει με τους άλλους υφιστάμενους και μελλοντικούς τομείς ανωτάτου επιπέδου. Μια άλλη παρατήρηση επισημαίνει ότι η πρόοδος που σημειώνεται όσον αφορά το λογισμικό και τους καταλόγους αρχείων ενδεχομένως αντικαταστήσει το σύστημα ονομάτων τομέα και, ως εκ τούτου, καταστήσει τον .EU άχρηστο. Ορισμένοι εξέφρασαν ανησυχίες σχετικά με το γεγονός ότι η δημιουργία του .EU ίσως ενθαρρύνει άλλες περιφέρειες του πλανήτη να εγείρουν παρόμοιες αξιώσεις προκειμένου να αποκτήσουν τους δικούς τους περιφερειακούς τομείς ανωτάτου επιπέδου, δημιουργώντας ακόμη έναν χώρο δράσης για τους καταληψίες του κυβερνοχώρου.

Πολλοί εκδήλωσαν επίσης ενδιαφέρον να δοθεί περαιτέρω προστιθέμενη αξία στον .EU και εξέφρασαν την έντονη υποστήριξή τους στον .EU, όπως αναφέρεται παρακάτω. Μολαταύτα, άλλοι συμβουλεύουν την Επιτροπή να δημιουργήσει οπωσδήποτε και να αναπτύξει τον .EU ως έναν παγκοσμίως ανταγωνιστικό τομέα ανωτάτου επιπέδου που θα βρίσκεται σε άμιλλα με τους τομείς ανωτάτου επιπέδου γενικού χαρακτήρα.

4. Μορφη του οργανισμου μητρωου

Σχεδόν όλοι εξ όσων απάντησαν προτίμησαν την ιδέα να αναλάβει την διαχείριση του .EU κάποιας μορφής μη κερδοσκοπικός οργανισμός του ιδιωτικού τομέα, ο οποίος θα εργάζεται προς το δημόσιο συμφέρον. Η κυριότερη εναλλακτική λύση που προτάθηκε είναι να αναλάβει η ίδια η Ευρωπαϊκή Ένωση τη διαχείριση του κέντρου πληροφοριών και του μητρώου, μολονότι άλλοι σημειώνουν ότι η άμεση διοίκηση από κάποιον κυβερνητικό οργανισμό ίσως ανταποκριθεί ανεπαρκώς στις διαρκώς μεταβαλλόμενες ανάγκες. Σε άλλες απαντήσεις υποδεικνύεται να αναλάβουν τη διαχείριση του μητρώου οι εθνικοί τομείς ανωτάτου επιπέδου (τουλάχιστον στην αρχή), αλλά ορισμένοι ισχυρίζονται ότι οι εθνικοί τομείς ανωτάτου επιπέδου μέχρι τώρα υπήρξαν υπερβολικά περιοριστικοί. Από ελάχιστους προτείνεται η πλήρης ιδιωτικοποίηση με δημοπράτηση ή άλλου είδους διαδικασία, συμπεριλαμβανομένης της δημιουργίας ενός κοινού συνεργατικού συστήματος, του οποίου την διαχείριση αναλαμβάνει δίκτυο κατανεμημένων υπευθύνων τήρησης μητρώου. Παράλληλα, οι γνώμες ποικίλλουν μεταξύ αυτών που είναι υπέρ ενός ισχυρού κεντρικού ελέγχου της καταχώρισης και αυτών που εκτιμούν ότι δεν χρειάζεται καμία κεντρική διοίκηση.

4.1 Εποπτικό σώμα και διαμόρφωση πολιτικής

Όσον αφορά τα ειδικά θέματα της συνολικής εποπτείας της πολιτικής, στις γνώμες που εκφράστηκαν περιλαμβάνεται η δημιουργία μιας νέας ευρωπαϊκής ένωσης του Διαδικτύου, η προσφυγή στα υφιστάμενα όργανα, όπως το RIPE [8] ή το Γραφείο Εναρμόνισης της Εσωτερικής Αγοράς. [9] Οι περισσότεροι εξ όσων απάντησαν διατυπώνουν εν τούτοις την υπόθεση ότι η γενική πολιτική θα καθορισθεί κατόπιν συνεργασίας μεταξύ της Επιτροπής (όπου τα όργανα της EΕ θα διατηρούν την τελική δικαιοδοσία ), των εθνικών τομέων ανωτάτου επιπέδου των κρατών μελών και άλλων σχετικών φορέων συμφερόντων της ΕΕ. Πολλοί υπογραμμίζουν ότι το σώμα που είναι επιφορτισμένο με την διαμόρφωση πολιτικής και την εποπτεία πρέπει να διαφέρει από την οντότητα που αναλαμβάνει την λειτουργική διαχείριση του μητρώου και ότι πρέπει να είναι σε θέση να δέχεται και να επιλύει καταγγελίες σχετικά με την εφαρμογή των γενικών αρχών από το μητρώο. Ορισμένοι προτείνουν ότι η εποπτεία της πολιτικής δεν χρειάζεται να πάρει νομική μορφή, ενώ άλλοι θεωρούν ότι χρειάζεται να δημιουργηθεί επίσημος φορέας.

[8] Ευρωπαϊκά δίκτυα ΙΡ (RIPE), Άμστερνταμ.

[9] Γραφείο Εναρμόνισης της Εσωτερικής Αγοράς (OHIM), Αλικάντε.

4.2 Το μητρώο

Εξαιρουμένων των απόψεων που σημειώθηκαν ανωτέρω οι οποίες τάσσονται υπέρ της αποκέντρωσης ή της αποδέσμευσης από οιονδήποτε έλεγχο, αναγνωρίστηκε γενικώς ότι απαιτείται να δημιουργηθεί κεντρικό μητρώο για να συγκροτήσει και να διατηρήσει το σύστημα, το υλισμικό, το λογισμικό και την κεντρική βάση δεδομένων ή το κοινό σύστημα μητρώου. Μια παραλλαγή που προτάθηκε ήταν η γεωγραφική κατανομή ορισμένων λειτουργιών υπό τον έλεγχο των υπευθύνων τήρησης μητρώου. Ως πιθανό μητρώο προτάθηκε το Γραφείο Εναρμόνισης της Εσωτερικής Αγοράς. Ορισμένοι προτιμούν να ανατεθεί στα μητρώα των εθνικών τομέων ανωτάτου επιπέδου να αναλάβουν το σύνολο των καθηκόντων του μητρώου και του υπευθύνου τήρησης μητρώου, ενώ άλλοι θα προτιμούσαν να δοθεί άδεια σε άλλους οργανισμούς, όπως οι υφιστάμενοι ήδη διαπιστευμένοι υπεύθυνοι τήρησης μητρώου του ICANN. Σημειώθηκε ότι η ομάδα CENTR, η οποία εκπροσωπεί τα εθνικά μητρώα, δήλωσε ότι δεν θεωρεί επί του παρόντος σκόπιμο να αναλάβει τον συγκεκριμένο ρόλο.

4.3 Υπεύθυνοι ή φορείς τήρησης μητρώου

Το θέμα ποιός θα έπρεπε να διαπιστευθεί προκειμένου να αναλάβει την καταχώριση ονομάτων προκάλεσε ποικιλία υποδείξεων που εκτείνονται από την άμεση καταχώριση στο κεντρικό μητρώο έως την διαπίστευση ενός πολύ μεγάλου αριθμού φορέων κατά το υπόδειγμα των εθνικών τομέων ανωτάτου επιπέδου του Ηνωμένου Βασιλείου (Nominet). Ορισμένοι προτείνουν να ανατεθεί σε εξειδικευμένους υπευθύνους τήρησης μητρώου η ευθύνη καταχώρισης σε υποτομείς· άλλοι επιμένουν όλοι οι υπεύθυνοι τήρησης μητρώου να μπορούν να πραγματοποιούν καταχωρίσεις σε υποτομείς, εκτός από ορισμένες κατηγορίες κυβερνητικού ή θεσμικού χαρακτήρα.

Η καταχώριση ονομάτων από τους υπευθύνους τήρησης μητρώου θεωρείται γενικώς ότι διεξάγεται καλύτερα σε εμπορική βάση και εντός ενός πλαισίου ελεύθερου ανταγωνισμού, δηλαδή όταν τα τιμολόγια τελικού χρήστη διαφέρουν, εφόσον καθορίζονται εξατομικευμένα από τον εκάστοτε υπεύθυνο τήρησης μητρώου. Προτάθηκε οι υπεύθυνοι τήρησης μητρώου να είναι σε θέση να προσφέρουν "μονοαπευθυντική διαδικασία" για την καταχώριση ονομάτων στους εθνικούς τομείς ανωτάτου επιπέδου και στον .EU.

4.4 Γεωγραφική κάλυψη

Η μεγάλη πλειοψηφία όσων απάντησαν και αναφέρονται στο συγκεκριμένο θέμα προτείνουν ο .EU να περιορισθεί στην επικράτεια της Ευρωπαϊκής Ένωσης, να απαιτείται δε από τους καταχωρητές να αποδεικνύουν την εγκατάστασή τους σε ένα κράτος μέλος. Εντούτοις ορισμένοι, μεταξύ των οποίων κυβερνήσεις και όργανα ενδιαφερομένων χωρών, καθώς επίσης και άλλοι που τονίζουν την ανάγκη να μην γίνονται διακρίσεις κατά εμπορικών εταίρων με τους οποίους έχουν στενή συνεργασία, υποστηρίζουν την επέκταση στις χώρες του ΕΟΧ, στις υποψήφιες για ένταξη χώρες και στις χώρες που συμμετέχουν στην Ευρωπαϊκή διάσκεψη των ταχυδρομικών και τηλεπικοινωνιακών οργανισμών. Άλλοι επισημαίνουν ότι ο τομέας .EU θα είναι στην πράξη - και πρέπει να αντιμετωπίζεται ως - παγκόσμιος τομέας ανωτάτου επιπέδου που επιτρέπει σε όλους όσους το επιθυμούν να καταχωρισθούν.

5. ΠΟΛΙΤΙΚΕΣ ΚΑΤΑΧΩΡΙΣΗΣ

5.1 Γενικά

Ορισμένοι τόνισαν ότι είναι ευκταίο να καθιερωθούν οι ευρύτερες αρχές της πολιτικής καταχώρισης πριν αποφασισθεί η μορφή του μητρώου και η σύστασή του. Πολλοί πιστεύουν ότι χρειάζεται να καθορισθούν μόνο γενικές πολιτικές, αφήνοντας την λεπτομερή εφαρμογή τους στους εκάστοτε υπευθύνους τήρησης μητρώου στο πλαίσιο ενός ανταγωνιστικού περιβάλλοντος. Γενικά, έγινε έκκληση για απλές, γρήγορες και ευέλικτες διαδικασίες.

5.2 Τομείς δευτέρου επιπέδου ή "απλός" τομέας .EU

Η μεγάλη πλειοψηφία των απαντήσεων που πραγματεύονται το θέμα του είδους των ονομάτων που πρέπει να διατίθενται στον .EU συνηγορούν υπέρ της δημιουργίας ενός συστήματος υποτομέων που συνήθως αντιπροσωπεύουν διαφορετικούς οικονομικούς ή επαγγελματικούς τομείς. Ορισμένοι τόνισαν μολαταύτα ότι πρέπει να μελετηθούν πολύ οι κατηγορίες που θα προσφερθούν, προκειμένου να αποφευχθεί η ανάγκη μια και μοναδική επιχείρηση χρήστη να καταχωρίζεται σε πολλαπλές κατηγορίες και να διασφαλισθεί η σαφής διαφοροποίηση μεταξύ τους προς όφελος των καταχωριζόμενων και των χρηστών του δικτύου. Δόθηκαν ορισμένα παραδείγματα όπως name.hotel.eu ή name.aero.eu και έγινε έκκληση οι τομείς δευτέρου επιπέδου (SLDs) να είναι κατανοητοί από γλωσσική άποψη σε όσο το δυνατόν περισσότερους Ευρωπαίους χρήστες. Ορισμένοι προτείνουν τη δημιουργία εργαλείων αναφοράς, όπως πολυγλωσσικούς καταλόγους αρχείων με τα ονόματα τομέα. Ορισμένοι θεωρούν πιθανή τη δημιουργία τομέων δευτέρου επιπέδου για κάθε χώρα, όπως .FR.EU, παρά το γεγονός ότι ειδικώς η εξέταση της συγκεκριμένης κατηγορίας είχε ρητά αποκλεισθεί στο έγγραφο εργασίας της Επιτροπής. Άλλοι επισημαίνουν ότι η συγκεκριμένη γεωγραφική υποδιαίρεση θα δημιουργήσει σύγχυση με τα υφιστάμενα μητρώα.

Μία μειοψηφία κάνει έκκληση να μην δημιουργηθούν υποδιαιρέσεις στον .EU χάριν απλότητας, ευκρίνειας, διάκρισης, διευκόλυνσης της προστασίας του εμπορικού σήματος και διότι τα μητρώα .EU δεν θα είναι σε θέση να ανταγωνισθούν τους τομείς ανωτάτου επιπέδου γενικού χαρακτήρα, εάν επιβληθούν περιορισμοί. Μερικοί προτείνουν μόνο γενικούς τομείς δευτέρου επιπέδου, όπως name.com.eu (ή name.gmbh.eu). Ορισμένοι θα επιθυμούσαν να δουν κάθε πολίτης να έχει αυτόματο δικαίωμα σε ένα προσωπικό όνομα τομέα στον .EU (name.pp.eu). Ιδέες όπως η προσθήκη ενός γεωγραφικού διακριτικού γνωρίσματος, ενός αριθμού σειράς ή ακόμη και τυχαίων αριθμών θα μπορούσε να συμβάλει στη διάκριση πολλών φορέων με το ίδιο προσωπικό ή επιχειρηματικό όνομα.

5.3 Πρόληψη της κατάληψης του κυβερνοχώρου και της καταχρηστικής εναποθήκευσης

Πολλοί εκφράζουν τις ανησυχίες τους σχετικά με την πρακτική της εξαγοράς ονομάτων τομέα, αποκλείοντας με τον τρόπο αυτό τη χρήση τους από άλλους (κατάληψη κυβερνοχώρου και καταχρηστική εναποθήκευση), η οποία μπορεί να προκύψει από την χωρίς περιορισμούς εφαρμογή της πολιτικής της εξυπηρέτησης κατά προτεραιότητα. Ορισμένοι υποστηρίζουν τη θέσπιση ειδικής νομοθεσίας για την κατάληψη του κυβερνοχώρου, όπως ευρωπαϊκής οδηγίας προκειμένου να αποφευχθούν οι αποσπασματικοί εθνικοί νόμοι. Άλλες προτάσεις για την αποφυγή του συγκεκριμένου προβλήματος περιλαμβάνουν τη χρήση πολλών τομέων δευτέρου επιπέδου που αντιστοιχούν σε διαφορετικούς οικονομικούς τομείς, όπως αναφέρθηκε ανωτέρω, τον περιορισμό των ονομάτων τομέα σε μια διεύθυνση ανά καταχωρισμένη εταιρεία και την απόσυρση ονομάτων που έχουν καταχωρισθεί, αλλά δεν χρησιμοποιούνται. Τονίσθηκε επίσης ότι η χρέωση ενός σχετικά υψηλού τέλους και η διασφάλιση της προπληρωμής του μπορούν να αποθαρρύνουν τις κερδοσκοπικές καταχωρίσεις σε μεγάλη κλίμακα.

Πολλοί θεωρούν ότι πρέπει να επιτραπεί η καταχώριση μόνο του ονόματος στο οποίο ο αιτών έχει έννομο δικαίωμα, όπως το εμπορικό σήμα, η επίσημη ονομασία εταιρείας ή το προσωπικό όνομα. Σημειώνεται εντούτοις ότι ορισμένοι τέτοιου είδους περιορισμοί μπορούν εύκολα να παρακαμφθούν, παραδείγματος χάριν με τη δημιουργία εικονικών εταιρειών.

5.4 Προστιθέμενη αξία του .EU

Σημαντικός αριθμός συμμετεχόντων προτείνουν τη δημιουργία προστιθέμενης αξίας για τα ονόματα του .EU, επί παραδείγματι μέσω εγγύησης της ποιότητας για την εξασφάλιση της εμπιστοσύνης του χρήστη και την ευκρίνεια του συστήματος. Έτσι θα μπορούσε τουλάχιστον να διασφαλισθεί ότι ο κάτοχος εμπορικού ονόματος είναι νόμιμη οντότητα (π.χ. μέσω του αριθμού ΦΠΑ). Συνεπώς, οι επαληθεύσιμες πληροφορίες σχετικά με τους κατόχους εμπορικού ονόματος τομέα (παρόλο που οι ενώσεις εμπορικών σημάτων επισημαίνουν τη δυσκολία διάκρισης μεταξύ εμπορικής και μη εμπορικής χρήσης μιας ιστοθέσης) θα επεκτείνουν ή να αποτελέσουν προσθήκη στα υφιστάμενα βασικά δεδομένα αναφοράς για τα ονόματα τομέα, τον υπεύθυνο τήρησης μητρώου, τον κάτοχο και τους υπευθύνους επαφών). Ορισμένοι προχωρούν παραπέρα προτείνοντας έναν κώδικα δεοντολογίας για τους κατόχους ονόματος στον .EU ή την δέσμευση ειδικών τομέων για χρήση από τα αναγνωρισμένα μέλη ενός επαγγελματικού κλάδου.

Άλλοι ζητούν οι ειδικές χρήσεις να περιοριστούν σε συγκεκριμένους τομείς δευτέρου επιπέδου (ούτως ώστε, για παράδειγμα, να υπάρχει σαφής σήμανση των ιστοθέσεων σεξουαλικού περιεχομένου ή άλλων ιστοθέσεων και να υπάρξει εμπιστοσύνη ότι οι καταχωρίσεις στον τομέα δευτέρου επιπέδου αντιστοιχούν όντως σε αυτό που δηλώνει το όνομά του). Εντούτοις, οι φορείς συμφερόντων εμπορικών σημάτων τάσσονται κατά της δημιουργίας ενός νέου τύπου εμπορικής σήμανσης και προστασίας μέσω των ονομάτων του .EU.

5.5 Δεδομένα καταχώρισης

Πολλοί συμμετέχοντες και ειδικότερα οι ενδιαφερόμενοι φορείς για τα εμπορικά σήματα και τα δικαιώματα πνευματικής ιδιοκτησίας επιμένουν ότι το σύστημα καταχώρισης πρέπει να είναι απολύτως διαφανές, με ελεύθερη και διαρκή απευθείας ηλεκτρονική πρόσβαση στο μητρώο, τα δε δεδομένα σχετικά με τους καταχωρητές των ονομάτων τομέα να συμπληρώνονται και να ενημερώνονται μέσω του συστήματος Whois. Σε ορισμένες απαντήσεις παρουσιάζεται λεπτομερώς ο τρόπος με τον οποίο μπορεί να ικανοποιηθεί η εν λόγω απαίτηση, ενώ παράλληλα θα διασφαλίζεται η συμμόρφωση με τις διατάξεις της νομοθεσίας για την προστασία των δεδομένων.

6. ΕΠΙΛΥΣΗ ΔΙΑΦΟΡΩΝ ΚΑΙ ΠΟΛΙΤΙΚΕΣ ΕΜΠΟΡΙΚΟΥ ΣΗΜΑΤΟΣ

Σε πολλές απαντήσεις, οι ενδιαφερόμενοι φορείς για τα εμπορικά σήματα υπεισέρχονται σε πολλές λεπτομέρειες όσον αφορά τις πολιτικές πρόληψης των συγκρούσεων και τις διαδικασίες επίλυσης διαφορών. Γενικά προτείνονται οι διαδικασίες της ΠΟΔΙ. Εντούτοις, ορισμένοι χρήστες υποστηρίζουν ότι οι εν λόγω διαδικασίες ευνοούν υπερβολικά τους κατόχους εμπορικού σήματος. Συνιστώνται οι διαδικασίες της ενιαίας εναλλακτικής επίλυσης διαφορών (Uniform Alternative Dispute Resolution - UADR) που προτάθηκαν από το ICANN, ειδικότερα δε η εμπειρογνωμοσύνη που έχει αποκτήσει η διοίκηση της ΠΟΔΙ σε θέματα διαιτησίας, και επίσης συνιστάται η υιοθέτηση συνολικής πολιτικής. Ορισμένοι υποδεικνύουν τη δημιουργία ενός ειδικού ευρωπαϊκού βήματος συζήτησης, αλλά επισημαίνεται επίσης ότι τα συστήματα πρέπει να είναι παγκοσμίως συμβατά, δεδομένου ότι τα ονόματα τομέα είναι από τη φύση τους παγκόσμια.

Δεδομένων των χαρακτηριστικών της ευρωπαϊκής νομοθεσίας για τα εμπορικά σήματα, η πλειοψηφία των συμμετεχόντων υποστηρίζει ότι το Γραφείο εναρμόνισης της εσωτερικής αγοράς (OHIM) στο Αλικάντε είναι κατάλληλο για τη χάραξη πολιτικής και μπορεί να παίξει ρόλο φορέα υποβολής προσφυγών, στο μέτρο που του διατίθενται επαρκείς πόροι. Άλλοι διαφωνούν υποστηρίζοντας ότι οι προτεραιότητες του Γραφείου εναρμόνισης της εσωτερικής αγοράς είναι διαφορετικές ή ότι θα έπρεπε πρώτα απ'όλα να αποκτήσει συναφή εμπειρία. Ορισμένοι επισημαίνουν ότι οι διαδικασίες εναλλακτικής επίλυσης διαφορών δεν πρέπει μολαταύτα να εμποδίζουν την προσφυγή στη δικαιοσύνη. Προτείνεται επίσης το εκάστοτε εθνικό νομικό καθεστώς να δέχεται τις έγγραφες προσφυγές που υποβάλλονται ηλεκτρονικώς, καθώς και αυτές που υποβάλλονται σε ξένες γλώσσες, λόγω του επείγοντος χαρακτήρα των εν λόγω υποθέσεων.

Προτείνεται επίσης να δημιουργηθεί ειδική κατηγορία τομέα δευτέρου επιπέδου για τους κατόχους εμπορικού σήματος ή άλλου δικαιώματος, υπό την αίρεση ότι η εν λόγω πρόταση θα εξετασθεί περαιτέρω εις βάθος.

7. ΠΡΟΣΤΑΣΙΑ ΟΝΟΜΑΤΩΝ ΚΑΙ ΣΗΜΑΤΩΝ

Οι περισσότεροι εξ όσων απάντησαν δέχονται ότι πρέπει να καταρτισθούν κατάλογοι αποκλεισμού για να απορρίπτονται οι αιτήσεις για ονόματα που δεν διατίθενται για καταχώριση ως ονόματα τομέα και αναφέρουν ότι πρέπει να αποκλείονται τα διάσημα και πολύ γνωστά ονόματα (και οιαδήποτε παρόμοια ονόματα που μπορεί να οδηγήσουν σε σύγχυση). Άλλοι επιθυμούν να προστεθούν στον συγκεκριμένο κατάλογο οι δημόσιες υπηρεσίες, οι βιομηχανικοί κλάδοι και όλα τα τοπωνύμια. Ορισμένοι υποστηρίζουν να αποκλεισθούν από τη χρήση όλες οι γενικής φύσεως λέξεις, προκειμένου να αποφευχθεί η ιδιοποίηση τους από συγκεκριμένα συμφέροντα και ισχυρίζονται ότι τέτοιου είδους γενικής φύσεως λέξεις, εάν χρησιμοποιηθούν, πρέπει να γίνουν τομείς δευτέρου επιπέδου του .EU. Εντούτοις, σύμφωνα με μια άλλη πρόταση που υποστηρίζει την αντίθετη άποψη, επιτρέπεται η καταχώριση διάσημων ονομάτων επί πληρωμή υψηλού τέλους και κατόπιν δημόσιας ανακοίνωσης.

8. ΣΥΜΒΟΛΗ ΣΤΗΝ ΑΝΑΠΤΥΞΗ ΤΟΥ ΗΛΕΚΤΡΟΝΙΚΟΥ ΕΜΠΟΡΙΟΥ ΣΤΗΝ ΕΥΡΩΠΗ

Η κύρια άποψη που εκφράστηκε ήταν ότι το όνομα του .EU θα αποκτούσε προστιθέμενη αξία εάν συνδεόταν με κάποιο "σήμα" ή πιστοποιητικό ποιότητας. Τέτοιου είδους σήματα θα απαιτούσαν να είναι προσιτά επαληθεύσιμα δεδομένα σχετικά με τους κατόχους ονόματος, καθώς και πιθανή σύνδεση με οργανισμούς οι οποίοι εκδίδουν πιστοποιητικά επαγγελματικών προσόντων ή ποιότητας προϊόντων. Προτάθηκε επίσης ένα σύστημα τομέων δευτέρου επιπέδου ανά οικονομικό τομέα, δεδομένου ότι προσφέρει το πλεονέκτημα της διαφοροποίησης και της διαβάθμισης εν συγκρίσει με τους υφιστάμενους τομείς. Στο σημείο αυτό προτάθηκε και πάλι ένας πολυγλωσσικός θησαυρός τομέων δευτέρου επιπέδου.

Στη διαχείριση του τομέα .EU πρέπει σύμφωνα με ορισμένες απόψεις να συμμετέχουν εκπρόσωποι των επιχειρήσεων και των χρηστών.

9. ΣΧΕΣΗ ΜΕΤΑΞΥ ΤΟΥ ΠΡΟΤΕΙΝΟΜΕΝΟΥ ΜΗΤΡΩΟΥ ΤΟΥ .EU ΚΑΙ ΤΩΝ ΕΘΝΙΚΩΝ ΜΗΤΡΩΩΝ ccTLD ΣΤΑ ΚΡΑΤΗ ΜΕΛΗ

Ενώ ορισμένοι προτιμούν να μην δοθεί προνομιακός ρόλος στα εθνικά μητρώα των εθνικών τομέων ανωτάτου επιπέδου, οι περισσότεροι αναγνώρισαν την συμπληρωματικότητα του .EU και το γεγονός ότι τα εθνικά μητρώα πρέπει να συμμετάσχουν πλήρως στη διαδικασία δημιουργίας του .EU και στον καθορισμό συνεκτικών πολιτικών. Η ομάδα CENTR, η οποία εκπροσωπεί τέτοιου είδους μητρώα, υποστηρίζει ενεργά την πρωτοβουλία για τον .EU και επιβεβαιώνει ότι η νέα οντότητα θα πρέπει να ενσωματωθεί αρμονικά στους υφιστάμενους τομείς.